4.

Elismervén annak szükségességét, hogy a részt vevő tagállamok konkrét eredményeket érjenek el, és segítsék elő a végrehajtást a szigorúbb kötelezettségvállalások mielőbbi, de legkésőbb 2025 végéig történő teljesítése tekintetében, a Tanács hangsúlyozza, hogy a részt vevő tagállamok – különböző mértékben – értek el haladást az egymás irányában tett 20 szigorúbb kötelezettségvállalás végrehajtása és a projektek végrehajtása terén. Fokozniuk kell azonban erőfeszítéseiket valamennyi legkésőbb 2025-ig történő teljesítése érdekében, amint azt a szigorúbb kötelezettségvállalások teljesítésének ütemezéséről szóló, 2021. november 16-i ajánlás előírja, és amint azt a stratégiai iránytűben megerősítették. Továbbá a Tanács hangsúlyozza, hogy a részt vevő tagállamok: a. tovább növelték védelmi kiadásaikat, valamint jelezték, hogy 2022-ben és a 2023–25-ös időszakban tovább tervezik növelni azokat, többek között az Ukrajna elleni orosz agresszív háborúra adott válaszként. A védelmi kiadások és a védelmi beruházások terén hosszú távon fenn kell tartani ezt a pozitív tendenciát, miközben a részt vevő tagállamok többségének jelentősen növelnie kell a védelmi kutatásra és technológiára fordított kiadásokat is, hogy elérjék az összes védelmi kiadás megállapodás szerinti 2 %-át (közös referenciaérték). E tekintetben teljes mértékben figyelembe kell venni a rendelkezésre álló uniós eszközöket és struktúrákat – ideértve az Európai Védelmi Ügynökségen (EDA) belül újonnan létrehozott európai védelmi innovációs központot és a Bizottságon belüli uniós védelmi innovációs programot –, kiaknázva a bennük rejlő potenciált; b. kevés haladást mutattak fel a védelmi képességekkel kapcsolatos, együttműködésen alapuló projektek számának növelésére, valamint a védelmi felszerelések beszerzésébe, továbbá a védelmi kutatásba és technológiába történő kapcsolódó beruházások növelésére vonatkozó kötelezettségvállalás tekintetében. Az uniós képességfejlesztési prioritások megvalósítása és az elfogadott közös referenciaértékek (az együttműködésen alapuló védelmi kutatásra és technológiára fordított összes kiadás 20 %-a, a védelmi felszerelések együttműködésen alapuló beszerzésére fordított összes kiadás 35 %-a) elérése érdekében a részt vevő tagállamoknak a lehető legjobban ki kell használniuk a meglévő uniós védelmi kezdeményezéseket és eszközöket, valamint tovább kell növelniük és mozgósítaniuk kell az uniós szintű, együttműködésen alapuló védelmi beruházásokat (6). E tekintetben a Tanács ösztönzi őket, hogy teljes mértékben használják ki a koordinált éves védelmi szemle (CARD) keretében tett megállapításokat és annak ajánlásait, nevezetesen az együttműködési lehetőségeket és a kiemelt területeket. Figyelembe véve a stratégiai iránytűt, a Tanács felkéri a részt vevő tagállamokat arra is, hogy a PESCO keretében vigyék tovább az új lehetőségeket, így például a közös közbeszerzés ösztönzését, többek között a védelmi beruházási hiányok elemzéséről szóló közös közlemény utókövetése keretében; c. összességében fenntartották vagy kis mértékben növelték a közös biztonság- és védelempolitika (KBVP) keretében indított katonai missziókhoz és műveletekhez való hozzájárulásukat, hiányosságok azonban továbbra is fennállnak, és ezeket sürgősen orvosolni kell. A részt vevő tagállamoknak jelentősen fokozniuk kell az operatív kötelezettségvállalások teljesítésére irányuló erőfeszítéseiket – szem előtt tartva az egyetlen haderő elvét –, mivel a missziókhoz és műveletekhez való hozzájárulások továbbra is aggodalomra adnak okot. A részt vevő tagállamoknak fokozniuk kell az uniós harccsoport-jegyzékhez és a gyorsreagálási adatbázishoz való hozzájárulásukat. Emellett konkrétabban foglalkozniuk kell a stratégiai képesség hiányosságaival, nevezetesen a jelentős hatással bíró képességfejlesztési célokkal. A részt vevő tagállamoknak emellett – az uniós gyorstelepítésű kapacitással összefüggésben is – konkrét javaslatokat kell tenniük a KBVP-missziók és -műveletek közös finanszírozásának javítására nézve, többek között a közös költségek körének és definíciójának annak érdekében történő újraértékelése révén, hogy erősödjön a szolidaritás, továbbá hogy ösztönözzék a katonai missziókban és műveletekben, valamint a gyakorlatokhoz kapcsolódó költségekben való részvételt. Amint azt a Tanács a szigorúbb kötelezettségvállalások teljesítésének ütemezéséről szóló, 2021. november 16-i tanácsi ajánlásban kérte, a lehető leghamarabb le kell zárni a katonai missziókhoz és műveletekhez nyújtandó hozzájárulás igazságos elosztása paramétereinek meghatározására irányuló munkát. Ez fontos a részt vevő tagállamok arra való ösztönzése és támogatása érdekében, hogy eszközeik és képességeik keretein belül növeljék a KBVP-missziókhoz és -műveletekhez való hozzájárulásukat, biztosítva ezáltal az átláthatóságot egymás felé a kötelezettségvállalásaik teljesítésével kapcsolatban; d. szerény haladást értek el az Unió képességtervezési és -fejlesztési eszközeinek és folyamatainak – a nemzeti tervezés és döntéshozatal irányadó tényezőjeként történő – alkalmazása terén. A Tanács arra ösztönzi a részt vevő tagállamokat, hogy fokozzák erőfeszítéseiket ezen eszközöknek – így többek között a koordinált éves védelmi szemle ajánlásainak – szisztematikusabb és aktívabb felhasználása érdekében, hogy teljes mértékben kiaknázzák a bennük rejlő teljes potenciált, és együttműködő módon orvosolják a képességbeli hiányosságokat; e. nem megfelelően tesznek eleget a képességbeli hiányosságok leküzdésére irányuló együttműködés iránti kötelezettségvállalásnak. Az együttműködésen alapuló európai megközelítés alkalmazása még mindig nagyon korlátozott, és azt jelentősen növelni kell. A részt vevő tagállamok nemzeti végrehajtási tervükben érdeklődést mutatnak a koordinált éves védelmi szemle védelmi együttműködésre vonatkozó ajánlásainak, nevezetesen a beazonosított együttműködési lehetőségeknek a kiaknázása iránt. E célból szisztematikusan be kell építeniük ezen lehetőségeket a nemzeti tervezésükbe, és jelentést tenni azokról a nemzeti végrehajtási tervükben. A részt vevő tagállamoknak a stratégiai iránytűvel összhangban folytatniuk kell az együttműködést az Unió vezetési és irányítási struktúráinak – különösen a Katonai Tervezési és Végrehajtási Szolgálat (MPCC), mint az előnyben részesített vezetési és irányítási struktúra – megerősítéséhez, valamint az uniós gyorstelepítésű kapacitás működőképessé tételéhez szükséges képességek biztosítása érdekében is. A Tanács emlékeztetett arra, hogy biztosítva volt, és továbbra is biztosítva lesz egyrészt a képességfejlesztési terv és a CARD közötti, másrészt a vonatkozó NATO-folyamatok – így például a NATO védelmi tervezési folyamata – közötti outputösszhang azon területeken, ahol a követelmények között átfedések vannak, elismerve ugyanakkor a két szervezet, valamint a feladataik és a tagságuk eltérő jellegét; f. bemutatták, hogy az EDA-t széles körben használják a képességfejlesztés európai fórumaként. Az EDA keretében kidolgozott projektekbe történő beruházások szintje azonban továbbra is alacsony, és azt fokozni kell, többek között az EDA képességfejlesztési fórumként betöltött szerepének további megerősítése céljából is; g. egyértelműbben jelezték, hogy együttműködésen alapuló projektekben vesznek részt, Unió-szerte erősítve ezzel az európai védelmi technológiai és ipari bázist (EDTIB), többek között azáltal, hogy kihasználják a védelmi képességek közös beszerzésére irányuló kezdeményezések kínálta előnyöket. A részt vevő tagállamoknak azonban ezen elveket jobban tükrözniük kell iparpolitikájukban és beszerzési stratégiájukban.